La XIV edició de ‘Sagunt in Excelsis’ arriba a la seua fi amb la ‘Missa de 4’ de William Byrd
26 de març 2018

![](/media/yjebot3j/57logo-sagunt-in-excelsis-color-300-ppp_cuerpo.jpg)  
 

La XIV edició del cicle de música sacra _Sagunt in Excelsis_, organitzat per la delegació de Cultura de l’Ajuntament de Sagunt amb la col·laboració de la Majoralia de la Confraria de la Puríssima Sang del Nostre Senyor Jesucrist, arriba a la seua fi amb la interpretació de la Missa a 4, de William Byrd, amb Qvinta Essençia i Consort de violes. El concert tindrà lloc demà, 27 de març, a les 20 hores en la capella de la residència d'ancians Verge del Carme (asil). L'audició serà gratuïta, encara que d'aforament limitat.

Qvinta Essençia és un grup especialitzat en politonia del Renaixement. Naix a Barcelona amb la inquietud de contribuir a la recuperació i difusió d'un ric patrimoni musical, del que encara queda molt per descobrir. El seu interés cap al repertori renaixentista espanyol ha guiat els seus primers passos, sent el seu propòsit recrear amb el màxim rigor obres emmarcades dins d'este període històric. D'esta manera, compten habitualment amb la col·laboració de músics especialitzats en instruments propis de la música hispànica del segle XVI com la vihuela, l'arpa espanyola o la percussió històrica.

L'eix de les seues interpretacions és la unió entre la paraula i la música, un vincle fonamental per a ells. El seu repertori es caracteritza, per tant, per la correcta declamació dels textos, la seua comprensió i, sobretot, per la posada en valor del contingut emocional i dramàtic d'estos. Actualment, aborden programes de diversa índole, que són  representatius dels principals compositors i estils dels segles XVI, XVII i XVIII, des de la música renaixentista espanyola, passant pels grans madrigalistes italians, o arribant fins a’Johann Sebastian Bach.

Qvinta Essençia ha actuat en alguns dels festivals més importants d'Espanya i Europa. En el festival Antiqva de l'Obra Social la Caixa van estrenar el programa ‘El sentir de mi sentido’ a Còrdova i Toledo. Després del seu exitós pas pel Fringe d’Utrecht van ser convidats per l'organització Oude Muziek per a una gira a Holanda presentant el programa de Nadal ‘Guiados son d’una Estrella’. Este mateix programa es va interpretar en el cicle Espais Sonors de la regió de Múrcia en les localitats de Lorca, Cartagena i Caravaca de la Cruz, també a Barcelona i Bossòst. Han format part de la programació de festivals com el de Soto del Real a Madrid, el Festival de Música Antiga de Gijón, en la Fundació Juan March de Madrid, entre molts altres.

El regidor de Cultura, José Manuel Tarazona, ha declarat que “**després dels darrers concerts que hem tingut en l’església del Salvador, del Bon Succés o en l’Auditori, demà tenim un excel·lent concert a l'asil, amb la Missa a 4 de William Byrd, un concert fet per Qvinta Essencia a quatre veus i quatre violes de gamba que fan un octet, en el qual les violes tractaran de reproduir els sons de la veu. La veritat és que serà un fantàstic concert i per això vull invitar a tot el món que puga anar a gaudir-lo**”.

*   [](http://www.facebook.com/sharer.php?u=https://aytosagunto.es/va/actualitat/la-xiv-edicio-de-sagunt-in-excelsis-arriba-a-la-seua-fi-amb-la-missa-de-4-de-william-byrd/ "Facebook")
*   [](http://twitter.com/share?url=https://aytosagunto.es/va/actualitat/la-xiv-edicio-de-sagunt-in-excelsis-arriba-a-la-seua-fi-amb-la-missa-de-4-de-william-byrd/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-xiv-edicio-de-sagunt-in-excelsis-arriba-a-la-seua-fi-amb-la-missa-de-4-de-william-byrd/ "Linked In")
*   [](mailto:?body=https://aytosagunto.es/va/actualitat/la-xiv-edicio-de-sagunt-in-excelsis-arriba-a-la-seua-fi-amb-la-missa-de-4-de-william-byrd/)